CELEX: 32022L0543
Language: da
Date: 2022-04-05 00:00:00
Title: Rådets direktiv (EU) 2022/543 af 5. april 2022 om ændring af direktiv 2008/118/EF og (EU) 2020/262 for så vidt angår afgiftsfrie butikker i Kanaltunnelens franske terminal

6.4.2022   
               
               
                  DA
               
               
                  Den Europæiske Unions Tidende
               
               
                  L 107/13
               
            
         RÅDETS DIREKTIV (EU) 2022/543
         af 5. april 2022
         om ændring af direktiv 2008/118/EF og (EU) 2020/262 for så vidt angår afgiftsfrie butikker i Kanaltunnelens franske terminal
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 113,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Europa-Parlamentet (1),
         under henvisning til udtalelse fra Det Europæiske Økonomiske og Sociale Udvalg (2),
         efter en særlig lovgivningsprocedure, og
         ud fra følgende betragtninger:
         
                     (1)
                  
                  
                     I henhold til artikel 14, stk. 1, i Rådets direktiv 2008/118/EF (3) kan medlemsstaterne fritage punktafgiftspligtige varer, der leveres i afgiftsfrie butikker i Unionens lufthavne og havne med henblik på salg til rejsende til et tredjelandsområde, for betaling af punktafgift.
                  
               
                     (2)
                  
                  
                     Den faste forbindelse under Kanalen er en jernbaneforbindelse med to tunneler under Den Engelske Kanal mellem Coquelles (Pas-de-Calais, Frankrig) og Folkestone (Kent, Det Forenede Kongerige). Den har en tilhørende servicetunnel og terminalområder i begge ender til kontrol af adgang til og udkørsel fra tunnelerne. På grund af denne infrastruktur har den karakter af en søfartsforbindelse mellem Frankrig og Det Forenede Kongerige med grænsekontrol ved de to adgangsterminaler. Søfartsforbindelsen og den faste forbindelse under Kanalen gør det muligt at krydse Den Engelske Kanal på samme betingelser.
                  
               
                     (3)
                  
                  
                     Den franske terminal ved den faste forbindelse under Kanalen i Coquelles bør derfor betragtes som en havn med henblik på artikel 14 i direktiv 2008/118/EF.
                  
               
                     (4)
                  
                  
                     Som følge af Det Forenede Kongeriges udtræden af Unionen, som førte til åbningen af afgiftsfrie butikker i havnene i Calais og Dunkerque og i Det Forenede Kongeriges terminal ved den faste forbindelse under Kanalen i Folkestone, bør der gives tilladelse til at åbne afgiftsfrie butikker i den franske terminal ved den faste forbindelse under Kanalen i Coquelles.
                  
               
                     (5)
                  
                  
                     Eftersom passagerer, der benytter den faste forbindelse under Kanalen, ikke kan dreje fra, før de når frem til bestemmelsesstedet, vil risikoen for, at kvoterne for punktafgift og afgiftsfri import ikke overholdes, og dermed også toldmyndighedernes kontrolbyrde være begrænset. For at undgå svig, unddragelse og misbrug bør Frankrig dog træffe de nødvendige foranstaltninger til at sikre korrekt anvendelse af afgiftsfritagelsen i de afgiftsfrie butikker i den franske terminal ved den faste forbindelse under Kanalen i Coquelles.
                  
               
                     (6)
                  
                  
                     Eftersom Rådets direktiv (EU) 2020/262 (4) ophæver og erstatter direktiv 2008/118/EF med virkning fra den 13. februar 2023, bør den tilsvarende bestemmelse i direktiv (EU) 2020/262 også ændres.
                  
               
                     (7)
                  
                  
                     Direktiv 2008/118/EF og (EU) 2020/262 bør derfor ændres i overensstemmelse hermed —
                  
               VEDTAGET DETTE DIREKTIV:
         
            Artikel 1
            Ændring af direktiv 2008/118/EF
            I artikel 14 i direktiv 2008/118/EF foretages følgende ændringer:
            
                        1)
                     
                     
                        Følgende stykke indsættes:
                        
                           »1a.   Fritagelsen i stk. 1 gælder også for punktafgiftspligtige varer, der leveres af afgiftsfrie butikker i Kanaltunnelens franske terminal i Coquelles til passagerer, der er i besiddelse af transportdokumenter, som er gyldige til en rejse til Det Forenede Kongerige via den faste forbindelse under Kanalen.«
                        
                     
                  
                        2)
                     
                     
                        Stk. 3 affattes således:
                        
                           »3.   Medlemsstaterne træffer de nødvendige foranstaltninger til at sikre, at fritagelserne i stk. 1, 1a og 2 anvendes på en sådan måde, at det forhindrer enhver form for unddragelse, undgåelse og misbrug.«
                        
                     
                  
         
            Artikel 2
            Ændring af direktiv (EU) 2020/262
            I artikel 13 i direktiv (EU) 2020/262 foretages følgende ændringer:
            
                        1)
                     
                     
                        Følgende stykke indsættes:
                        
                           »1a.   Fritagelsen i stk. 1 gælder også for punktafgiftspligtige varer, der leveres af afgiftsfrie butikker i Kanaltunnelens franske terminal i Coquelles til passagerer, der er i besiddelse af transportdokumenter, som er gyldige til en rejse til Det Forenede Kongerige via den faste forbindelse under Kanalen.«
                        
                     
                  
                        2)
                     
                     
                        Stk. 3 affattes således:
                        
                           »3.   Medlemsstaterne træffer de nødvendige foranstaltninger til at sikre, at fritagelserne i stk. 1, 1a og 2 anvendes på en sådan måde, at det forhindrer enhver form for unddragelse, undgåelse og misbrug.«
                        
                     
                  
         
            Artikel 3
            Gennemførelse
            
               1.   Hvis en medlemsstat beslutter at anvende fritagelsen i artikel 14, stk. 1, i direktiv 2008/118/EF i overensstemmelse med nærværende direktivs artikel 1 eller fritagelsen i artikel 13, stk. 1, i direktiv (EU) 2020/262 i overensstemmelse med nærværende direktivs artikel 2 og vedtager de love og administrative bestemmelser, der er nødvendige for at efterleve nærværende direktiv, underretter den straks Kommissionen om foranstaltninger, der er truffet i medfør af nærværende direktiv.
            
            
               2.   Disse love og bestemmelser skal ved vedtagelsen indeholde en henvisning til nærværende direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaten.
            
         
         
            Artikel 4
            Dette direktiv træder i kraft på tyvendedagen efter offentliggørelsen i Den Europæiske Unions Tidende.
         
         
            Artikel 5
            Dette direktiv er rettet til medlemsstaterne.
         
         
            Udfærdiget i Luxembourg, den 5. april 2022.
            
               
                  På Rådets vegne
               
               B. LE MAIRE
               
                  Formand
               
            
         
         
            (1)  Udtalelse af 9.3.2022 (endnu ikke offentliggjort i EUT).
         
            (2)  Udtalelse af 23.2.2022 (endnu ikke offentliggjort i EUT).
         
            (3)  Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (EUT L 9 af 14.1.2009, s. 12).
         
            (4)  Rådets direktiv (EU) 2020/262 af 19. december 2019 om den generelle ordning for punktafgifter (EUT L 58 af 27.2.2020, s. 4).